**ЦРВ И ЈАБУКА**

 Писац приче: Зоран Гаврић

 **Методички поступак: читање са предвиђањем и наставак приче**

Драга децо, некада давно живео је црв Цврле. Његово царство било је велико као космос. У том космосу била је планета Земља, на Земљи једна држава Србија, у Србији једно село Јабука, крај града Панчева, а у селу Јабуци један воћњак.

**Пауза. Шта је воћњак? Које дрвеће расте у воћњаку? Где је живео црв Цврле? Да ли можете да претпоставите?**

У том воћњаку беше једно старо дрво јабуке и на њему једна, последња, зрела и још држећа јабука... А у јабуци – Цврле! Од толиког космоса, он сам у јабуци! Зар је то поштено? Зар је лепо да један млад, здрав и паметан црв као што је Цврле чами у једној јабуци цео живот?

**Пауза. Како је проводио време у јабуци? Шта је радио? Да ли му је било досадно?**

Јео је ујутру, у подне и увече... Јео је по цео дан и правио канале, читаве лавиринте по јабуци, али путања му је била досадна... Понекад се занимао мало око семена у срцу јабуке... Досада... Досада...

Али, једног септембарског дана поче да дува снажан ветар...

**Пауза. Шта се догодило са Цврлетом када је почео да дува ветар?**

Њихао се Цврле у јабуци као на љуљашци... И одједном... трас! Уплашио се од толиког ударца! Никада му се то раније није десило... Решио је да провири мало напоље... Да види шта се догађа... И ето, сад видите шта је даље било и наставите причу...

 **Наставак ове приче смислићемо заједно.**

 **Сваки ученик додаје једну или више реченица, важно је да сви учествују. Може се укључити лоптица, клупко вунице или јабука коју ученик даје следећем који наставља причу. Ако се укључи вуница и деца задрже у руци део нити, поред приче саткаће и заједничку вунену мрежу.**